作者:李彌遜
標題:昆明池・金明池
內容:帳錦籠庭，囊香飄榭，過了芳時強半。覓殘紅、蜂須趁日，佔新綠、鶯喉吒暖。數花期、望得春來，春去也、把酒南山誰伴。更簾幕垂垂，惱人飛絮，亂落一軒風晚。手拍狂歌揮醉碗。笑浪走江頭，幾逢歸燕。憶黃華、曾吹紗帽，訝綵樓、催攽紈扇。功名事、於我如雲，謾贏得星星，滿簪霜換。向棠棣華間，鶺鴒原上，莫厭尊罍頻來見。